Magnus Heunicke (S), 2025-03-25:
Jeg vil godt starte med at understrege, at vi i regeringen og også os i Miljøministeriet deler den bekymring, som det her forslag er rettet mod, nemlig bekymringen om nikotinposer, som får konsekvenser, hvis de bliver smidt, for vores natur og jo også for vores kæledyr, vores hunde, som forveksler dem med mad eller slik, og det kan få dybe og alvorlige konsekvenser, hvis de her nikotinposer bliver spist.
Derudover er der selvfølgelig også den anden del, nemlig bekymringen for udbredelsen af nikotinposer hos børn og unge og den stigning, der er i brugen af nikotinposer hos børn og unge.
Det er også et problemfelt.
Tobak og nikotin er ikke for børn og unge.
Det er også meget udbredt, og det kan vi jo ikke lukke øjnene for.
Det er mange; det er alt for mange, og det er en dagsorden, som jeg også i mit tidligere virke som sundhedsminister var personligt og politisk meget optaget af, og jeg indførte en række politikker, som er fortsat i den her regering.
Derfor er det nødvendigt og rigtigt, når vi i regeringen sammen med SF, Danmarksdemokraterne, Det Konservative Folkeparti og Alternativet for ikke så længe siden tog det store skridt, det vigtige ansvar, for at beskytte børn og unge mod at blive afhængige af de her sundhedsskadelige produkter.
Der blev i november 2023 indgået en bred politisk aftale om en forebyggelsesplan, som skal gøre nikotinposer mindre tilgængelige for børn og unge.
Bl.a. har vi jo hævet afgifterne på nikotinposer og også besluttet, at produkterne fremover ikke må indeholde bl.a. søde smage og dufte, og det kommer jeg tilbage til.
Der er afsat en øvre grænse for det tilladte indhold af nikotin i nikotinposerne, simpelt hen fordi vi med den viden, der findes på området, skal begrænse de risici, der er forbundet med brugen af nikotin.
Derudover har vi jo også styrket kontrollen med salget af de her produkter betydeligt, og det er sådan, at der er blevet strammet op på bødeniveauet for salg af ulovlige produkter og salg til mindreårige eller begge dele, hvad vi jo ved sker.
Der har både kontrollen og bøderne jo indtil nu været virkelig mangelfulde, men nu starter bødeniveauet som udgangspunkt på 50.000 kr., hvis man bliver taget i at sælge de her ulovlige produkter.
Derudover har indenrigs- og sundhedsministeren fået mandat til at arbejde for en lignede restriktiv regulering i EU.
De initiativer, jeg har nævnt her, er ved at træde i kraft i Danmark nu her, og vi har også aftalt, at vi sammen med aftalepartierne følger udviklingen på området tæt.
Det er også helt nødvendigt, at der bliver sat ind her.
Forslagsstillerne til det her forslag peger jo så på, at det ikke kun er et problem for vores folkesundhed, for vores børn og unge; det er også et problem for vores natur og miljø og for vores dyr, at så mange nikotinposer hvert år ender i naturen, og jeg kunne ikke være mere enig.
Den bedste vurdering, som jeg har kunnet finde op til den her debat i Folketingssalen, er fra DTU fra sidste år, der vurderer, at der om året smides 5,3 millioner brugte nikotinposer på gader og stræder og i grøftekanter.
Hvad er der i sådan en brugt nikotinpose?
Ifølge den her rapport er der op mod 63 pct. nikotin tilbage efter brug, og derfor er det helt faktuelt sådan, at nikotinposer i naturen er en reel risiko for bl.a. hunde, der kan forveksle nikotinposer med noget, der er sødt, og noget, der er spiseligt.
Det er hjerteskærende for alle os, som har haft det inde på livet – familier eller venner, vi kender, der har hunde, som er blevet alvorligt syge eller er døde af at spise nikotinposer.
Det kan simpelt hen ikke være rigtigt, at man ikke kan gå en tur i Danmark med sin hund uden at være bange for, at den spiser nikotinposer, som ubetænksomme og uacceptabelt uansvarlige mennesker bare har kastet fra sig i hækken eller på fortovet.
Jeg synes da, at der er meget logik i det synspunkt.
Min vurdering er, at det vil vi kunne levere et skriftligt bidrag til.
Det er jo selvfølgelig op til ordføreren at vurdere, om hun også kan stå inde for det.
Min vurdering er, at der ville kunne leveres en skriftlig beskrivelse, som tilfredsstiller det krav.
Jeg må sige, at som jeg forstår kravet, synes jeg også, at det giver mening.